Rõhm cormy Me Pajẽhpixxỳ jõꞌamjõhquẽhn to Cohte Me Hõhtỳr cator xỳꞌny awcaꞌtehꞌ te sex, my hamoh Sesohx crẽhꞌ to Betãj wyr mo. Myyreh crẽhꞌ cỹm Laz tyhc my Sesohx te to acpỹyhmy ẽhꞌtẽhr ẽhntaa wyr Sesohx mo.
Rõhm Sesohx caxohw mecte coohprõn ne me hỳypỳn to ẽhꞌcrẽh. Rõhm Laz me capeꞌny jỹh, rõhm Máhta meꞌwyr me hõꞌ to praa.
Rõhm Marehj te ẽhmpoo cacuꞌ cohxy ẽhmpextehꞌ ny potre ẽhntaa pyhr. Ẽhmpoo jarii japryꞌ to Náhda ẽhntaa to cacu te amjõhjẽhpix, ne cacu ẽhmpeeexteh, ne ẽhꞌcarteh. Rõhm amne Marehj ẽhmpoo cacuꞌ to tẽ ne cacuꞌ to Sesohx parpi hỹhr, ne cohte cacuꞌ to ẽhꞌpar cohmrỹ. Ne ẽhꞌprõtpi ẽhꞌquẽh jẽhrot tõhm ny cohte ẽhꞌquẽhꞌ to Sesohx par crỳy to hỹhr. My cacuꞌ cohxy ẽhmpeeeexteh, my ẽhꞌprõtpi ẽhjcree cohnehꞌ cỹm mecte cacu pỹr.
Rõhm Sesohx cut mecte amjõhjẽhpix cati jiꞌ no, Sehmãw teꞌcãmter japryꞌ to Zoht Ẽhxcarehjot, (cohte Sesohx peehcãmtar cati ji my haꞌcree ẽhntaa), Zoht ẽhntaa te Sesohx pohpohn, ne cohte ẽhꞌprõtpi meꞌcrẽh ẽhntaa ji my:
—Ẽhmpoo caxohw my Marehj te ẽhmpoo cacu ẽhmpexteh ẽhntaa jaxwyr, Sesohx par cỹm? Mrẽ qui cacuꞌ to vẽndiiꞌre! Capxyh qui to vẽndii carteh, ne ca ẽhꞌpoore ẽhncwa ne mecpi ammrẽereꞌ cati ji my ẽhꞌpoore hõ!
Ne Zoht te mecmy harcwaa to hãjỹhr. Max, nee cohmy mecpi ammrẽereꞌ cati ji japii noore. Ne cymy hỳycoo to ẽhjpa, cwyrjapii my cohte harcwaa to hãjỹhr, xỳm pom me Sesohx my ẽhꞌpoore jõr to ẽhjpa ẽhntaa, Zoht ẽhꞌtyx Sesohx my ẽhꞌpoore ẽhncwa ne paptooh cỹm ẽhꞌpoore ẽhncjin to ẽhjpa. Ne paptoohpi ẽhꞌpooreꞌ cwyꞌ to hỳycoo to ẽhjpa.
Rõhm Sesohx te Zoht cỹm hapac, ne cohte cohmy: —Quit ta, xỳm mecte jaarit xỳꞌny cohte cacuꞌ to ẽhjcoohquin!
Ne mecpi ammrẽereꞌ cati ji, qui ca nee tỹmne meammrẽj noore. Max, pa wa ca hỹhꞌne ẽhjcohto, ca ca nee me myꞌreh ẽhjpohpohn noore! Ne Sesohx te mecmy harcwaa to hãjỹhr.
Rõhm Zohdew cati ji jõhpar my Sesohx crẽhꞌ to Betãj cỹm jỹh, my me hỳꞌtuu ne me ẽhꞌwyr praa. Ne mecmy hõmpohn prỹm, ne mecmy Laz xwyyreꞌ pohpohn prỹm, xỳm Sesohx te to acpỹyhmy ẽhꞌtẽhr.
Rõhm saséhdot cati ji jõopaꞌheeh ẽhntaa jiꞌ te Laz xwyyreꞌ coohran xỳꞌny ajpẽn to ẽhꞌhimpex.
Xỳm Zohdew cati ji jỳꞌtuu ne me praa, ne mecte Laz tẽhr ny hõmpohn, ne meꞌcwyꞌ te Sesohx cut amjõhjẽhpix, ny my mecmy Laz xwyyreꞌ coohran prỹm.